Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 508/11/7712	Svidník, 6.3.2012
EEČ : 2-60-10-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Svidník
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 19.9.2011 o 09.40 hod. na miestnej komunikácii ul. Kutuzovovej vo Svidníku pri cúvaní s osobným motorovým vozidlom značky XXXXX EČ SK-773AS nedbal na zvýšenú opatrnosť voči chodcom, pričom zadnou častou vozidla zrazil chodkyňu XXXXX, ktorá prechádzala vozovku z ľavej na pravú stranu v smere jazdy vozila, pričom menovaná utrpela zlomeninu pravého predkolenia, ktoré si vyžiadalo práceneschopnosť do 31.12.2011
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka PZ Okresného dopravného inšpektorátu vo Svidníku sp.zn. ORP-25/DI-SK-2011 zo dňa 16.1.2012 bolo začaté a vznesené trestné stíhanie pre prečin ublíženia na zdraví podľa § 157 ods. 1 Tr. zák. Trestného činu sa mal dopustiť tak, ako je to uvedené vo výrokovej časti tohto uznesenia. 
	Po skončení  vyšetrovania mi poverený príslušník PZ predložil vyšetrovací spis s návrhom, aby na obvineného XXXXX bola podaná súdu obžaloba pre uvedený prečin. 
	Preskúmaním vyšetrovacieho spisu som zistil, že obvinený spáchal prečin, pre ktorý mu bolo vznesené obvinenie, pričom za tento prečin zákon ustanovuje trest odňatia slobody, ktorého horná hranica je dva roky. Obvinený vyhlásil, že spáchal skutok, za ktorý je stíhaný a svoje konanie ľutuje. Dal súhlas na podmienečné zastavenie trestného stíhania. Ďalej uviedol, že urobil opatrenie na náhradu škody tým, že oznámil poisťovni GENERTEL poisťovňa a.s. poistnú udalosť, v ktorej škodová udalosť je zaregistrovaná pod číslom GS 110000248.
	Poškodená XXXXX po zákonnom poučení uviedla, že sa nepripája v trestnom konaní na náhradu škody. Škodu si bude uplatňovať zo zmluvného povinného poistenia vozidla, ktoré viedol obvinený XXXXX. Taktiež uviedla, že po dopravnej nehode počas hospitalizácie ju obvinený navštívil a sa jej ospravedlnil. 
	Obvinený v mieste bydliska je kladne hodnotený. Pracovné povinnosti si plní k spokojnosti svojho zamestnávateľa. Podľa odpisu z registra trestov súdne trestaný nebol. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak 
a/ vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodenou o jej náhrade uzavčrel dohodu alebo urobil iné opatrenia na jej náhradu a 
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
	Nakoľko obvinený splnil zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výrokovej časti. 
	V zmysle ustanovenia § 216 ods. 2 Tr. por. bola obvinenému určená skúšobná doba podmienečného zastavenia trestného stíhania v trvaní 12 (dvanásť) mesiacov. 
	Ak obvinený v priebehu skúšobnej doby povedie riadny život, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr. por.). 

	
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladimír Hrebeňák
prokurátor